  





Na temelju članka 39. Statuta Športskog saveza općine Široki Brijeg, Upravni odbor Športskog saveza općine Široki Brijeg  na 1. sjednici Upravnog odbora održanoj 12.siječnja 2018 godine je donio i usvojio   



P R A V I L N I K
ZA IZBOR ŠPORTAŠA, ŠPORTAŠICE  I ŠPORTSKE MOMČADI GRADA ŠIROKOG BRIJEGA ZA 2018 . GODINU


I OPĆE ODREDBE

Članak 1.
     
          Ovim Pravilnikom  za Izbor najuspješnije športašice, športaša i športske momčadi godine, Upravni odbor Saveza određuje uvjete za izbor i način predlaganja kandidata za najuspješnije  športašice , športaše i športsku momčad godine, kriterije za ocjenu rezultata, sastav i rad Ocjenjivačkog suda za izbor najboljih športaša i momčadi, posebna priznanja i druga pitanja od značaja za izbor.

Članak 2.

              Priznanja za najuspješnije  dodjeljuju se u sljedećim kategorijama:
· nada godine / do 14 god. / - ž. djevojčice
· nada godine / do 14 god. / - m. dječaci
· najuspješnija kadetkinja /od 14 do 16 godina/
· najuspješniji kadet /od 14 do 16 godina/
· najuspješnija juniorka /od 16 do 18 godina/
· najuspješniji junior /od 16 do 18 godina/
· najuspješniji trener godine
· najuspješnija momčad godine
· najuspješnija športašica godine – seniorka
· najuspješniji športaš godine – senior

NAPOMENA :U kategoriji NADA GODINE / djevojčice i dječaci do 14 godina / i kategoriji kadetkinja i kadet /od 14 do 16 godina/ ne mogu biti nominirani djevojčice i dječaci dosadašnji dobitnici tih priznanja.

Članak 3.
          
               Izbor najuspješnijeg športaša i športske momčadi godine je javan i vrši se na osnovu  prijedloga članica  saveza udruženih u Športski savez općine Široki Brijeg i članova Ocjenjivačkog suda. Članice saveza  i članovi Ocjenjivačkog suda predlažu po jednog kandidata iz svake kategorije. Nominacije se dostavljaju  na posebno pripremljenim obrascima koji su sastavni dio ovog Pravilnika.
Ocjenjivački sud na temelju valjanih nominacija odlučuje o konačnom poretku u izboru za najuspješnije športašice, športaša i športske momčadi.



Članak 4.

                Izbor športaša i športske momčadi godine je športska manifestacija na kojoj se javno
priopćavaju rezultati koji su tijekom godine postignuti u okviru međunarodnih, domaćih natjecanja i ima za cilj afirmirati najviše vrijednosti športa, tjelesne  kulture, športskog duha i kolektivizma  te istodobno poticati razvoj športa i svih njegovih vrijednosti do najviše razine, a posebice u razvoju i odgoju mlade populacije kao korisnih članova naše športske zajednice.


II UVJETI / KRITERIJI/ ZA IZBOR 
Članak 5.

          Za izbor športaša može se nominirati onaj športaš koji je rođen u Širokom Brijegu a  koji je nastupao  za bilo koji širokobriješki športski klub ,klub u BiH  ili  inozemstvu, kao i bilo koji športaš koji je branio boje bilo koje širokobriješke športske momčadi u godini za koju se vrši izbor. Za izbor može se nominirati – predložiti športaš koji je sudjelovao u natjecanjima koja su organizirana u okvirima županijske lige , međužupanijske lige, lige Federacije BiH,  Državnog prvenstava ili Kupa BiH, europskih i svjetskih natjecanja , te olimpijskih igara ili drugih natjecanja kluba čiji je rezultat vrednovan:
· osvojenim plasmanom
· plasmanom u završna natjecanja europske ili svjetske razine
· postizanjem olimpijske norme
· osvajanjem duple krune na državnoj razini / prvenstvo i Kup BiH /
· postavljanjem nacionalnih rekorda
· plasmanom među pet / 5 / najboljih na državnoj razini u pojedinačnoj konkurenciji


Članak 6.

                
              Kadetski i juniorski rezultati se vrednuju na isti način kao i seniorski, s tim što će biti posebno proglašeni:  NAJBOLJI  KADET I i KADETKINJA  /14 do 16 godina/, NAJBOLJI JUNIOR i JUNIORKA /16 do 18godina/.
Za športaša / športašicu / godine u seniorskoj konkurenciji ne može biti proglašen športaš i športašica mlađe dobne kategorije, izuzev ako su postigli rezultate u seniorskoj konkurenciji.


III OCJENJIVAČKI SUD 


Članak 7.

             Upravni odbor Športskog saveza općine Široki Brijeg imenuje OCJENJIVAČKI SUD za izbor najuspješnijeg športaša i športske momčadi općine Široki Brijeg i to iz redova : 
· šest / 6/ športskih djelatnika s područja  općine Široki Brijeg 
· pet / 5/športskih novinara koji djeluju na području općine Široki Brijeg
Odluku o sastavu i broju članova Ocjenjivačkog suda, kao i odluku o kriterijima za izbor najuspješnijih športaša i športske momčadi donosi Upravni odbor saveza.
Izvješće Ocjenjivačkog suda za izbor najuspješnijih športaša i športske momčadi nije dopušteno objavljivati prije službenog  proglašenja najboljih. 



Članak 8.

              Ocjenjivački sud za izbor najuspješnijeg športaša i športske momčadi izvješće o radu i odluku o izboru najuspješnijih podnosi Upravnom odboru Saveza koji vrši ovjeru rezultata izbora najkasnije pet / 5 / dana prije službenog proglašenja najuspješnijih športaša i športske  momčadi godine.
Odluka o najuspješnijim športskim pojedincima i momčadi se priopćava javno na prigodnoj svečanosti koju organizira Športski savez općine Široki Brijeg.

IV POSEBNA PRIZNANJA


Članak 9.

             Upravni odbor saveza  uspostavlja posebna športska priznanja : 
· POSEBNO PRIZNANJE POBJEDNIKU MNL MZ GRADA ŠIROKOG  BRIJEGA 
· POSEBNO PRIZNANJE ZA GODIŠNJI I VIŠEGODIŠNJI DOPRINOS PROMICANJU ŠIROKOBRIJEŠKOG ŠPORTA 

Odluka Upravnog odbora Saveza o posebnim priznanjima priopćava se na prigodnoj svečanosti prilikom proglašenja najuspješnijeg športaša športske momčadi godine.

Članak 10.

Upravni odbor  saveza  dodjeljuje posebno priznanje za FAIR PLAY pojedincima i športskim momčadima u cilju razvitka športskog duha, tolerancije i uvažavanja te poštene igre i odgoja u cjelini.
Samo neposredni športski sudionici / športaši , momčadi, treneri i športski djelatnici / mogu biti nominirani za ovo priznanje.
Prijedlog za dodjelu priznanja za FAIR PLAY podnose članice Saveza Ocjenjivačkom sudu ( koji također može istaknuti svoj prijedlog za nominaciju).  Konačan prijedlog  Ocjenjivački sud dostavlja  na odobrenje Upravnom odboru  saveza.


V ZAVRŠNE ODREDBE


Članak 11.

Ovaj Pravilnik stupa na snagu danom potpisivanja i vrijedi za izbor najuspješnijeg športaša i športske momčadi Grada Širokog Brijega za 2017. god.



 Br.: 01-01/ 2018                                                       			PREDSJEDNIK 
Široki Brijeg , 12.01.2018. godine                                                             Ivan Zeljko





